Predkladacia správa

Návrh zákona, ktorým sa mení a dopĺňa zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) predkladá minister hospodárstva Slovenskej republiky ako iniciatívny materiál s cieľom odstrániť transpozičný deficit, ktorý vznikol v súvislosti s transpozíciou smernice Európskeho parlamentu a Rady 2009/22/ES zo dňa 24. 4. 2009 o súdnych príkazoch na ochranu spotrebiteľských záujmov (kodifikované znenie) (ďalej len „smernica“) do zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov (ďalej len „zákon o ochrane spotrebiteľa“) a pre implementáciu Nariadenia Európskeho parlamentu a Rady (EÚ) č. 1007/2011 z 27. septembra 2011 o názvoch textilných vlákien a súvisiacom označení vláknového zloženia textilných výrobkov etiketou a iným označením, ktorým sa zrušuje smernica Rady 73/44/EHS a smernice Európskeho parlamentu a Rady 96/73/ES a 2008/121/ES (ďalej len „nariadenie“).
Problematiku ochrany kolektívnych práv spotrebiteľa a súdnych príkazov upravovala pôvodne smernica Európskeho Parlamentu a Rady 98/27/ES z 19. mája 1998 o súdnych príkazoch na ochranu spotrebiteľských záujmov, ktorú Slovenská republika plne transponovala do zákona o ochrane spotrebiteľa. Nakoľko došlo k rozšíreniu pôsobnosti tejto smernice aj na ďalšie komunitárne právo, bola vydaná pod novým číslom, k iným zásadným zmenám však v jednotlivých článkoch smernice nedošlo. 
Prijatím nariadenia sa zrušila smernica 2008/121/ES o názvoch textílií, ktorá bola transponovaná do právneho poriadku Slovenskej republiky vyhláškou Ministerstva hospodárstva Slovenskej republiky č. 370/2008 Z. z. Úpravu už nie je potrebné preberať do právneho poriadku Slovenskej republiky, ale treba zabezpečiť správnu implementáciu nariadenia. Navrhovanou úpravou sa stanovuje Slovenská obchodná inšpekcia ako orgán dozoru a kontroly pre nariadenie, ktorá bola určená aj pre smernicu 2008/121/ES.

Podobne je to aj v prípade nariadenia o označovaní pneumatík, ktoré je súčasťou Balíčka energetickej bezpečnosti a energetickej efektívnosti. Týka sa vytvorenia systému označovania pneumatík, ku ktorým patrí palivová úspornosť, priľnavosť za mokra a vonkajší hluk valenia, pre kategórie pneumatík C1,C2 a C3. Nariadenie o označovaní pneumatík stanovuje povinnosti pre dodávateľov a distribútorov v článkoch 4 až 6 zabezpečiť štítok na behúni pneumatiky typu C1, C2, ktorý by zobrazoval triedu palivovej úspornosti, triedu a nameranú hodnotu vonkajšieho hluku valenia a triedu priľnavosti za mokra. V prípade, že pneumatiku nie je možné vidieť (internetový predaj), dodávatelia a distribútori poskytnú tieto informácie konečným užívateľom, prostredníctvom propagačných technickým materiálov aj na svojich webových stránkach. Členské štáty sú povinné zabezpečiť, aby orgány zodpovedné za trhový dohľad overovali dodržiavanie týchto ustanovení. 

Vzhľadom na to, že v zmysle formálneho oznámenia Európskej komisie pretrváva nedostatok v transpozícii kodifikovaného znenia smernice, je potrebné ho bezodkladne odstrániť. Transpozičný deficit spočíva najmä v chýbajúcej definícii kolektívneho záujmu spotrebiteľov a v nedostatočnom explicitnom vyjadrení, že ochrana kolektívnych záujmov spotrebiteľov bude garantovaná aj v rámci zákona č. 136/2010 Z. z. o službách na vnútornom trhu a o zmene a doplnení niektorých zákonov a zákona č. 161/2011 Z. z. o ochrane spotrebiteľa pri poskytovaní niektorých služieb cestovného ruchu a o zmene a doplnení niektorých zákonov. 
Cieľom návrhu zákona  je plne  transponovať smernicu a správne implementovať nariadenie.  Zabezpečuje sprehľadnenie a zefektívnenie systému na ochranu kolektívnych záujmov spotrebiteľov. 
Návrh zákona je v súlade s Ústavou Slovenskej republiky, ústavnými zákonmi,  zákonmi a ostatnými všeobecne záväznými právnymi predpismi a medzinárodnými zmluvami a inými medzinárodnými dokumentmi, ktorými  je Slovenská republika viazaná, ako aj s právom Európskej únie.
 Materiál bol predmetom medzirezortného pripomienkového konania. Uplatnené pripomienky, vrátane pripomienok zásadného charakteru boli zapracované do materiálu. Materiál sa predkladá na rokovanie vlády Slovenskej republiky bez rozporov.